DA Den Europæiske Unions Tidende CE 33/158

(2004/C 33 E/155)

SKRIFTLIG FORESPØRGSEL E-1721/03

af Erik Meijer (GUE/NGL) til Kommissionen

(23. maj 2003)

Om: Udelukkelse af græske rejsemål fra jernbaneselskabernes salg af internationale billetter i andre EU-medlemsstater

1. Er Kommissionen klar over, at den direkte og gennemgående togforbindelse fra Tyskland og Østrig til Grækenland, som blev indstillet under krigshandlingerne i det tidligere Jugoslavien, nu er delvis genoptaget, men uden mulighed for at reservere sidde- eller sovepladser i andre lande og med tvunget togskifte i Ljubljana eller Beograd?

2. Er Kommissionen klar over, at bl.a. de græske byer Thessaloniki og Athen efter genoptagelsen af de direkte forbindelser for nylig er blevet fjernet fra jernbaneselskabernes computere i de øvrige EU-medlemsstater, således at det ikke længere er muligt at købe togbilletter til disse rejsemål i disse medlemsstater?

3. Er Kommissionen klar over, at den omstændighed, at man ikke længere kan købe normale gennemgående billetter til internationale togrejser, hindrer muligheden for at rejse over land til Thessaloniki i det nordlige Grækenland, som man til forskel fra Athen ikke kan nå via tilslutning til en færgeforbindelse fra Italien?

4. Stemmer en sådan begrænsning af mulighederne for at gøre brug af offentlig befordring over land overens med den stigende integration mellem EU-medlemsstaterne? Er det acceptabelt, at Grækenland gøres til et negativt særtilfælde ved at gøre forbindelserne til og fra udlandet fuldstændig afhængige af sø-og luftbefordring?

5. Kan Kommissionen gøre en indsats for, at det atter bliver muligt at købe billetter til internationale togrejser fra andre medlemsstater til Grækenland?

6. Vil Kommissionen gøre en indsats for, at det inden for EU fortsat vil være eller på ny bliver muligt at købe togbilletter fra andre medlemsstater til (i det mindste) de største byer, herunder medlemsstaternes hovedstæder og storbyer med et jernbaneknudepunkt i nærheden af grænseovergangen?

Svar afgivet på Kommissionens vegne af Loyola de Palacio

(9. juli 2003)

Kommissionen var ikke bekendt med de specielle forhold, der er gældende for togtrafikken mellem Tyskland og Grækenland efter afslutningen af konflikten i det tidligere Jugoslavien.

Kommissionen vidste ikke, at bestemte destinationer i Grækenland var fjernet fra de elektroniske billetsystemer, der anvendes af jernbanevirksomhederne i Europa. Det tyske jernbaneselskab Deutsche Bahn (DB) (1) har i deres køreplan oplysninger om rejser mellem f.eks. München og Athen. Der er derimod ikke oplysninger om priser og betingelser, hvilket i øvrigt er tilfældet for mange internationale rejser med jernbane. Det skal dog bemærkes, at betingelser for markedsføring og udstedelse af billetter er en del af jernbanevirksomhedernes forvaltningsmæssige uafhængighed, jf. direktiv 91/440/EØF (2), medmindre forpligtelserne til offentlig tjeneste eller kontrakter indgået i henhold til forordning (EØF) nr. 1191/69 (3) fastsætter andet.

Kommissionen har endvidere i arbejdsprogrammet for 2003 fremlagt forslag til en forordning om passagerernes rettigheder og forpligtelser ved international jernbanetransport. Et af de emner, der skal behandles i denne forordning, er oplysninger til kunden inden rejsen, herunder oplysninger om køreplaner, billetpriser og adgangsforhold ved planlagt, international jernbanetransport. Dette spørgsmål var omhandlet i det høringsdokument, der blev udarbejdet af Kommissionens tjenestegrene i 2002 med henblik på at skabe et samlet overblik over de aktuelle problemer i forbindelse med passagerernes rettigheder og forpligtelser ved international jernbanetransport (4). I forordningsforslaget fastsættes det derfor, at elektroniske reservationssystemer, uanset ejerforhold, efter anmodning og på lige vilkår skal medtage oplysninger om andre jernbanevirksomheders jernbanetransporter. Jernbanevirksomheder, der tilbyder togpassagertransport mellem større jernbanestationer, skal desuden samarbejde om at tilbyde én fælles billet for hele den strækning, passageren ønsker at tilbagelægge. Disse bestemmelser er dog med forbehold af vedtagelsen af de tekniske specifikationer for interoperabilitet, jf. direktiv 2001/16/EF (5).

Endelig ønsker Kommissionen at henvise til UIC's initiativ til udvikling af et informationssystem med oplysninger om alle de jernbanetransporter, der tilbydes af dens medlemmer. I henhold til UIC blev dette system — Merits — sat i drift i 2003. UIC har endvidere påbegyndt udviklingen af et reservations- og billetsystem (Prifis). Kommissionen vil nøje overvåge indførelsen af dette elektroniske reservationssystem, navnlig med henblik på at sikre, at det giver adgang til oplysninger om alle jernbanetransporter, og at det overholder EU's konkurrencelovgivning.

(1) Se: http://www.bahn.de.

(2) Direktiv 91/440/EØF af 29. juli 1991 om udvikling af Fællesskabets jernbaner, EFT L 237 af 24.8.1991, ændret ved Europa-Parlamentets og Rådets direktiv 2001/12/EF af 26. februar 2001, EFT L 75 af 15.3.2001.

(3) Rådets forordning (EØF) nr. 1191/69 af 26. juni 1969 om medlemsstaternes fremgangsmåde med hensyn til de med begrebet offentlig tjeneste forbundne forpligtelser inden for sektoren for transporter med jernbane, ad landeveje og sejlbare vandveje, EFT L 156 af 28.6.1969, ændret ved Rådets forordning (EØF) nr. 1893/91 af 20. juni 1991, EFT L 169 af 29.6.1991.

(4) Hele dokumentet kan læses på http://europa.eu.int/comm/transport/rail/passenger/doc/cd-en.pdf.

(5) Europa-Parlamentets og Rådets direktiv 2001/16/EF af 19. marts 2001 om interoperabilitet i det transeuropæiske jernbanesystem for konventionelle tog, EFT L 110 af 20.4.2001.